Tarybos reglamentas (EB) Nr. 1098/98
1998 m. gegužės 25 d.
nustatantis specialias laikinąsias priemones apyniams
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1971 m. liepos 26 d. Tarybos reglamentą (EEB) Nr. 1696/71 dėl bendro apynių rinkos organizavimo [1], ypač į jo 16 straipsnio a punktą,
atsižvelgdama į Komisijos pasiūlymą,
kadangi Reglamento (EEB) Nr. 1696/71 16a straipsnyje numatyta, kad pertekliaus atveju, Taryba, remdamasi Komisijos pasiūlymu, kvalifikuota balsų dauguma gali imtis atitinkamų veiksmų dėl gamybos potencialo; kadangi apynių rinkoje šiuo metu yra perteklius tiek dėl trumpalaikių, tiek dėl struktūrinių priežasčių;
kadangi augintojų grupių tikslas yra pritaikyti gamybą rinkos poreikiams; kadangi jie gali panaudoti iki 20 % pagalbos šiam tikslui tinkamoms priemonėms; kadangi šioje srityje jų veikimo laisvė turėtų būti išplėsta leidžiant jiems pasinaudoti laikinu apyniais apsodintų plotų palikimu pūdymuoti ir (arba) visišku jų išrovimu; kadangi šios priemonės papildo minėto Reglamento 7 straipsnio 1 dalies b punkte išvardytas specialiąsias priemones;
kadangi kiekvienoje valstybėje narėje apynių gamybos ir prekybos sąlygos bei šio sektoriaus ekonominis gyvybingumas yra skirtingas; kadangi dėl šios priežasties sprendimą taikyti ar netaikyti specialiąsias priemones turėtų priimti suinteresuota valstybė narė;
kadangi laikinas palikimas pūdymuoti ir (arba) visiškas jų išrovimas gali būti leidžiamas tik tada, kai įvykdomi tam tikri reikalavimai, pirmiausia, pagalbos, skirtos laikinai pūdymuoti paliktiems plotams, nekaupimas ir įsipareigojimas sumažinti šiuos plotus iki 2002 m.; kadangi tai pareikalaus išlaidų; kadangi šios išlaidos ir pajamų praradimas ribotą laikotarpį turėtų būti dalinai dengiamas suma, lygia pagalbai už hektarą; kadangi turėtų būti numatyta nuostata, kad dėl šios priežasties turėtų būti leidžiama laikinai išmokėti sumą, kuri būtų lygi pagalbai, skiriamai tokiems plotams, kuriuose derlius nenuimtas; kadangi siekiant užtikrinti priežiūros efektyvumą, turėtų būti nurodytas minimalus tokių plotų, kurie gali turėti naudos iš šių priemonių, dydis;
kadangi siekiant užtikrinti efektyvią šių priemonių taikymo kontrolę, turėtų būti apibrėžtos augintojų grupių ir valstybių narių kompetentingų institucijų pareigos, o išsamių taikymo taisyklių priėmimo galia turėtų būti suteikta Komisijai,
PRIĖMĖ ŠĮ REGLAMENTĄ:
1 straipsnis
Be tikslų, aprašytų Reglamento (EEB) Nr. 1696/71 7 straipsnio 1 dalies b punkte, augintojų grupės taip pat gali pasinaudoti laikinu palikimu pūdymuoti ir (arba) visišku išrovimu kaip priemone bendrai pritaikyti gamybą rinkos poreikiams ir ją patobulinti.
2 straipsnis
1. Valstybėse narėse, kurios nusprendžia taikyti laikinąjį palikimą pūdymuoti ir (arba) visišką išrovimą, augintojai, kurie naudojasi tokiomis priemonėmis, nuo 1998 metų derliaus iki 2002 metų derliaus gali gauti sumą, lygią šiam plotui skiriamai pagalbai, jeigu derlius buvo nuimtas, su sąlyga, kad jie įsipareigoja neplėsti apynių auginimo į kitus jų ūkio plotus. Jie taip pat negali gauti jokios kitos Bendrijos pagalbos, skiriamos laikinai pūdymuoti paliktiems plotams.
Augintojų grupių, kurie prašo pagalbos dėl laikino palikimo pūdymuoti ir (arba) visiško išrovimo, 2003 metų derliui dirbamas apynių plotas turi būti mažesnis negu 1997 metų derliui dirbamas apynių plotas.
2. Augintojų grupės nustato minimalų ploto, dėl kurio gali būti pateiktas prašymas pagalbai gauti, dydį. Šis minimalus ploto dydis negali būti mažesnis negu 0,3 hektarai.
3. Augintojų grupės gali nustatyti papildomus specialius reikalavimus, kuriuos turi įvykdyti jų nariai laikino palikimo pūdymuoti ir (arba) visiško išrovimo atveju.
4. Apie laikinai pūdymuoti paliktus ar išrautus plotus kompetentingoms institucijoms turi būti pranešta iki derliaus metų gegužės 31 d. 1998 derliaus metais ši informacija turi būti pateikta ne vėliau kaip iki 1998 m. birželio 30 d. Kompetentingos institucijos patikrina, ar įvykdyti šie reikalavimai:
- laikinam palikimui pūdymuoti - apynių stiebų išlaikymas,
- ilgalaikiam išrovimui - apynių stiebų pašalinimas,
- ilgalaikis apželdinimas pievomis, siekiant pagerinti dirvos derlingumą.
3 straipsnis
Komisija priima išsamias šio reglamento įgyvendinimo taisykles Reglamente (EEB) Nr. 1696/71 20 straipsnyje nustatyta tvarka.
4 straipsnis
Šis reglamentas įsigalioja trečią dieną po jos paskelbimo Europos bendrijų oficialiajame leidinyje.
Jis galioja nuo 1998 metų derliaus iki 2003 metų derliaus.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. gegužės 25 d.